Finalitzen amb èxit les VII jornades conjuntes per la coeducació i la prevenció de la violència de gènere
18 novembre 2020

## Finalitzen amb èxit les VII jornades conjuntes per la coeducació i la prevenció de la violència de gènere18 novembre 2020Última actualització: 14 juliol 2025

![](../gestion/img/a40583c5dfd34db2304a4d6089fa90b3a1a12c5d88d7e7c63472bf15da74cfbb.jpg)  
  

El passat dilluns dia 16 de novembre es celebrà l'última conferència del seminari 'Pornografia i prostitució: escoles de desigualtat', organitzades per la regidoria d'Igualtat, Diversitat i Polítiques Inclusives de l'Ajuntament de Gandia, encapçalada per Juana Navarro, junt amb el Cefire de Gandia. Els dos organismes van agrair el gran interés generat per aquests temes que en aquesta ocasió s'han proposat i que suposen ja la sèptima edició de les jornades conjuntes per la coeducació i la prevenció de la violència de gènere, dirigides als docents i a la ciutadania.

En aquesta ocasió el ponent va ser Agustí Zaragozà, docent de filosofia, agent d'igualtat i columnista del Levante. L'expert en la matèria i guanyador del premi de la Federació de Dones Progressistes en el 2019, va arreplegar l'essència de les anteriors ponents, Ana de Miguel i Karmele Marchante, entrant en la matèria des d'un punt de vista com a docent, exposant amb claredat exemples que es troba cada dia a les aules.

Durant la intervenció que va durar dues hores va tractar de respondre a quatre qüestions primordials: què és la indústria pornogràfica i què s'amaga darrere d'aquesta, com es construeix la identitat masculina i el significat que té a la societat actual i quines són les conseqüències a l'educació per part de la pornografia.

Cal assenyalar algunes xifres alarmants com que, alguns dels portals pornogràfics més famosos reben una mitja de 75 milions de visites al dia, convertint-se en el principal portal d'informació del sexe no sols per als joves, també per a xiquets i xiquetes, que cada vegada tenen un accés més prematur a aquests portals web.  
Durant la xarrada Zaragozà va traslladar als professionals de l'àmbit educatiu l'obligació ètica que tenen per tal d'educar a l'alumnat per a alliberar-los de la pitjor motxilla que poden tenir: el masclisme, els prejudicis i les idees contaminants que han heretat i que perpetuen la desigualtat entre dones i homes.

Una de les principals conclusions del ponent fou que la pornografia crea una demanda posterior al món de la prostitució i la legitima, perquè és el lloc on els homes aprenen que poden fer pràctiques que violenten els cossos de les dones, baix una ideologia patriarcal on el plaer es relaciona erròniament amb la violència i el poder masculí sobre la dona.

Les jornades finalitzen amb una gran assistència on cada dilluns un centenar de persones ha estat reunides de manera telemàtica per a reflexionar i aprendre nous conceptes que són claus en aquests moments i que han encetat la programació del 25 de novembre, Dia Internacional contra la violència de gènere.

[Twittear](https://twitter.com/share)